Fyrværkeriet til The Tall Ships Races i 2019 bliver rekordstort.

Når kapsejladsen The Tall Ships Races kommer til Aalborg i 2019, bliver det med et kæmpe brag. En del af festlighederne i forbindelse med sejladsen er nemlig et fyrværkerishow – og i 2019 bliver det ifølge arrangørerne ”det største fyrværkeri på dansk grund i mands minde.” - Det er med sikkerhed det største fyrværkeri, der har været skudt af i Danmark gennem de sidste 25 år, siger fyrværker Gunnar Knudsen fra Højen & Magic Fyrværkeri ApS. Det er SEBC Holding, der har sponsoreret det store fyrværkeri. - Ideen om sponsoratet til fyrværkeriet opstod, da vi som familie gerne vil give noget tilbage til den by, vi elsker, siger Eigild B. Christensen, der er direktør i SEBC Holding. The Tall Ships Races har base langs Aalborg Havnefront, og det er også her, raketterne bliver skudt af. Aalborg Kommunes eventchef, Søren Thorst, jubler over sponsoratet og udsigten til det store show. - Det vil blive en stor oplevelse for publikum, som vil blive husket længe, siger han. The Tall Ships Races går løs i Aalborg fra 3. til 6. juli, og fyrværkeriet bliver skudt af den 5. juli.